CELEX: E2016P0009
Language: et
Date: 2016-08-03 00:00:00
Title: EFTA järelevalveameti 3. augustil 2016 Norra Kuningriigi vastu algatatud hagi (kohtuasi E-9/16)

10.11.2016   
            
            
               ET
            
            
               Euroopa Liidu Teataja
            
            
               C 413/8
            
         EFTA järelevalveameti 3. augustil 2016 Norra Kuningriigi vastu algatatud hagi
   (kohtuasi E-9/16)
   (2016/C 413/08)
   EFTA järelevalveamet, Rue Belliard 35, 1040 Brüssel, keda esindavad Carsten Zatschler ja Auður Ýr Steinarsdóttir, algatas 3. augustil 2016 EFTA kohtus hagi Norra Kuningriigi vastu.
   EFTA järelevalveamet taotleb, et EFTA kohus:
   
               1.
            
            
               otsustaks, et jättes jõusse sellise siseriikliku õigusnormi nagu Norra toodete määruse paragrahvi 2 lõike 32, millega keelustatakse teatavas kontsentratsioonis perfluorooktaanhapet (PFOA) sisaldavate tarbekaupade tootmine, import, eksport ja müük, ei ole Norra täitnud EMP lepingu II lisa XV peatüki punktis 12 osutatud õigusaktist (Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, muudetud) (mida on kohandatud EMP lepinguga selle protokolli nr 1 alusel), eelkõige selle artikli 128 lõikest 1 tulenevaid kohustusi;
            
         
               2.
            
            
               otsustaks, et jättes peale selle sellise eelnimetatud siseriikliku õigusnormi jõusse pärast EMP lepingu II lisa XV peatüki punktis 12 osutatud eelnimetatud õigusakti VIII jaotise kohase piirangute kehtestamise menetluse algatamist, ei ole Norra täitnud EMP lepingu artiklist 3 (koostoimes kõnealuse akti artikli 128 lõikega 1) tulenevaid kohustusi;
            
         
               3.
            
            
               otsustaks, et jättes sellise eelnimetatud siseriikliku õigusnormi jõusse, ei ole Norra täitnud EMP lepingu artiklist 11 tulenevaid kohustusi;
            
         
               4.
            
            
               kohustaks Norra Kuningriiki kandma menetluskulud.
            
         
      Õiguslik ja faktiline taust ning hagi toetuseks esitatud asjaolud
   
   
               —
            
            
               EFTA järelevalveamet väidab, et Norra Kuningriik on rikkunud oma kemikaalimäärusest REACH tulenevaid kohustusi ja/või oma EMP lepingust tulenevaid kohustusi, jättes jõusse siseriikliku sätte, millega keelustatakse selliste tarbekaupade tootmine, import, eksport ja müük, mis sisaldavad 0,001 massiprotsenti või rohkem ainet, mida tavapäraselt nimetatakse „PFOA-ks”.
            
         
               —
            
            
               EFTA järelevalveamet soovib juhtida tähelepanu sellele, et kui aine on tunnistatud keskkonda ja inimeste tervist kontrollimatult ohustavaks, on kemikaalimäärusega REACH hõlmatud ainete ühepoolne riiklik reguleerimine lubatud üksnes teatavate kitsalt piiritletud asjaolude korral, mis on kemikaalimäärusega REACH ette nähtud.
            
         
               —
            
            
               Käesolev hagi käsitleb Norras vastuvõetud siseriiklikku õigusakti PFOA piiramiseks. Käesoleva hagiga ei püüa EFTA järelevalveamet mingil viisil seada küsimuse alla PFOA kui aine reguleerimise vajalikkust. EFTA järelevalveametit sundis rikkumismenetlust algatama hoopis oluline menetluslik küsimus. Kui EMP riik tuvastab, et kemikaalimäärusega REACH hõlmatud aine ohustab tervist või keskkonda, on kemikaalimäärusega REACH kehtestatud süsteemi toimimiseks oluline, et selliseid probleeme käsitletaks pigem kõnealuse süsteemi kui ühepoolse meetme raames.
            
         
               —
            
            
               27. augustil 2013 teavitas Norra valitsus EFTA järelevalveametit sellest, et 27. mail 2013 võeti vastu määrus, millega muudeti Norra toodete määrust piirangute kehtestamisega PFOA-d, teatavaid soolasid ja PFOA estreid sisaldavate tarbekaupade tootmisele, impordile, ekspordile ja müügile.
            
         
               —
            
            
               8. juulil 2015 esitas EFTA järelevalveamet sellekohase põhjendatud arvamuse. Järelevalve- ja kohtulepingu artikli 31 teise lõigu kohaselt nõudis EFTA järelevalveamet, et Norra võtaks vajalikud meetmed põhjendatud arvamuse nõuete täitmiseks kahe kuu jooksul alates teavituse saamist, st hiljemalt 8. septembriks 2015.
            
         
               —
            
            
               16. oktoobri 2015. aasta kirjaga vastas Norra põhjendatud arvamusele, jäädes oma seisukoha juurde ja esitades mõned lisamärkused. Kuna Norra jättis kõnealuse siseriikliku sätte põhjendatud arvamuses sätestatud tähtajaks siiski jõusse, otsustas EFTA järelevalveamet anda asja järelevalve- ja kohtulepingu artikli 31 teise lõigu kohaselt EFTA kohtusse.